Определение на Съда (десети състав) от 20 юни 2013 г. — Ciesse
(Дело C‑468/12)
„Преюдициално запитване — Процедурeн правилник — Член 53, параграф 2, член 93, буква a) и член 99 — Директива 2008/7/ЕО — Косвени данъци върху набирането на капитал — Член 5, параграф 1, буква в) — Приложно поле — Годишен данък, изплащан на местните палати за търговия, промишленост, занаяти и селско стопанство“
1.                     Данъчни разпоредби — Хармонизиране на законодателствата — Косвени данъци върху набирането на капитал — Операции, които не се облагат с косвени данъци — Годишен данък, дължим от всяко предприятие поради вписването му в регистъра на предприятията — Допустимост (член 5, параграф 1, буква в) от Директива 2008/7 на Съвета) (вж. точки 18, 19, 23—26 и диспозитива)
2.                     Преюдициални въпроси — Допустимост — Въпроси, поставени без достатъчно точни сведения за фактическия и правен контекст — Въпроси, поставени в контекст, който изключва даването на полезен отговор — Явна недопустимост (член 267 ДФЕС; член 53, параграф 2 и член 93, буква а) от Процедурния правилник на Съда) (вж. точки 29—33)
Предмет
Преюдициално запитване — Tribunale Ordinario di Cosenza — Тълкуване на член 5 от Директива 2008/7/ЕО на Съвета от 12 февруари 2008 година относно косвените данъци върху набирането на капитал (ОВ L 46, стр. 11) — Налагане на годишен данък поради вписване в регистъра на дружествата, поддържан от местните търговско-промишлени палати — Размер на годишния данък, определен по по-благоприятен начин за едноличните търговци, земеделските дружества („societá semplici“) и адвокатските дружества, отколкото за останалите капиталови дружества
Диспозитив
Член 5, параграф 1, буква в) от Директива 2008/7/ЕО на Съвета от 12 февруари 2008 година относно косвените данъци върху набирането на капитал трябва да се тълкува в смисъл, че допуска събирането на годишен данък като разглеждания в делото по главното производство, изплащан на местните палати за търговия, промишленост, занаяти и селско стопанство от всяко предприятие, вписано или споменато в поддържания от същите регистър, и изчисляван по принцип в зависимост от техния оборот, но с фиксиран размер за някои категории предприятия, и по-конкретно за предприятията, индивидуално притежавани или управлявани от физически лица.